مھتلیں تند اَنت
سید ھاشمی
(اِے سید ھاشمی ءِ گڈی دستونک اِنت۔ بزانکہ سید ءِ زندگی ءِ گڈی دستونک۔ سید ریفرنس کتاب جاہ ملیر ءَ سچکانیں سسا کہ سید ءِ لچھانی دپتر اِنت۔ آئی ءِ تہا استاد صبا دشتیاری ءَ گوں کلم ءَ نبشتہ کرتگ کہ اصغر درآمد ءِ گشگ اِنت کہ اِے دستونک سید ءِ گڈی دستونک اِنت۔ من پہ وانوکاں مروچی ھمے دستونک ءَ ندر کناں۔ ھما کہ سرپد اَنت وَ سرپد اَنت۔ ھما کہ اے بابت ءَ سرپد نہ بوتگ اَنت پہ آیاں اِے سرپدی یے۔ چندن ساچ)
ماں دپ ءَ گوں من چو گُل ءَ کند اَنت
ماں دل ءَ جوریں دژمنی ژند اَنت
لچہ کاری اِش جت ماں پولنگاں
سوھو ، کہ گاریں راہ ءُ راھبند اَنت
تلوساں من پہ یک گدارے ءَ
گوں من دل نند ءُ نیادے ءَ بند اَنت
گم تئی دل بُریں گمانیگ اِنت
کہ منی بالاد ءِ سر ءَ گرند اَنت
کس مہ نامین ایت ھانلے پہ وت
کہ اے گروھتاچ ءَ درست چمن رند اَنت
دژمن ءَ سربندی من ءَ گپتگ
دستوں گوں سربند ءَ گل ءِ بند اَنت
دوشی گل ماں سرچادر ءَ اش دیستگ
من گم ءَ ژند ءُ آ گم ءَ ژند اَنت
ھچ مہ چنڈین ایت اش شلیں جمبر
پہ سمارے ءَ مھتلیں تند اَنت
ھر مچاچے پمن ھزار شکوگ
ھانل ءِ بچکندگ گلیں کند اَنت
مان کاینت جَتکیں دل ءَ چوٹک
پہ گُل ءَ ٹھل ءُ ناز ءَ گوشکند اَنت
کس مہ دنت گواھی کہ سید زاناں
کندگ اِش جور ءُ زھر بچکند اَنت